วางแผนการเงินกันไหม? ในฐานะคนโสดข้ามปี
เทศกาลความรักกำลังจะผ่านมาอีกครั้ง มองไปทางไหนก็จะเห็นแต่คนมีคู่ หันกลับมามองตัวเอง อ้าววว!! โสดค้างมาจากปีที่แล้ว (เฮ้อ)
7 ก.พ. 2562

เริื่อง พริ้มพัชร จิรบวรพงศา AFPT™ ทีมงาน BF Knowledge Center กองทุนบัวหลวง
เทศกาลความรักกำลังจะผ่านมาอีกครั้ง มองไปทางไหนก็จะเห็นแต่คนมีคู่ หันกลับมามองตัวเอง อ้าววว!! โสดค้างมาจากปีที่แล้ว (เฮ้อ) ครั้นจะนั่งเหงาเศร้าซึมรอความรักก็ดูจะเสียเวลาไปเปล่าประโยชน์ ลองมาเริ่มต้นมอบความรักให้กับตัวเอง ด้วยการวางแผนการเงินสำหรับคนโสดกันดีกว่า เพราะถึงจะเหงาแต่เราก็ยังมีเงินใช้
“อิสรภาพ” คือ สาเหตุที่คนโสดต้องวางแผนการเงิน เพราะคนโสดส่วนใหญ่เคยชินกับการใช้ชีวิตในแบบที่ตัวเองต้องการโดยไม่ต้องกังวลกับการดูแลคนอื่นมากนัก อีกทั้งเป้าหมายชีวิต รวมถึงเป้าหมายการเงิน สามารถปรับเปลี่ยนได้ตลอดเวลาตามต้องการ เพราะไม่ได้ส่งผลกระทบกับคนอื่น ในขณะที่คนมีคู่มักให้ความสนใจเรื่องการวางแผนการเงินมากกว่า เพราะวางแผนการเงินที่ผิดพลาดอาจส่งผลกระทบกับหลายชีวิตในครอบครัว เช่น วางแผนซื้อบ้าน วางแผนการศึกษาบุตร เป็นต้น
“ความเหงา” คือ ตัวกระตุ้นให้เกิดการใช้เงินและในหลายครั้งก็สร้างปัญหาทางการเงินให้กับคนโสดได้ โดยกิจกรรมคลายเหงาที่ทำให้เสียเงินมากที่สุดคงหนีไม่พ้นการช็อปปิ้งและท่องเที่ยว นอกจากนี้ยังมีสิทธิพิเศษต่างๆ จากบัตรเครดิต ซึ่งในหลายครั้งทำให้เกิดการจับจ่ายใช้สอยโดยไม่จำเป็น หากปล่อยให้เป็นแบบนี้ต่อไป เงินออมของเราคงร่อยหรอไปเรื่อยๆ ท้ายที่สุดคงต้องกลายเป็นคนโสดที่อยู่ลำพัง แถมยังลำเค็ญเพราะมีเงินไม่พอใช้ในวัยเกษียณอีกด้วย
การวางแผนการเงินสำหรับคนโสดที่ต้องจัดการ เริ่มต้นที่เงินสำรองฉุกเฉิน 3-6 เท่าของค่าใช้จ่ายต่อเดือน ลักษณะของเงิน คือ “มีสภาพคล่องพร้อมใช้” อาจออมไว้ในออมทรัพย์ หรือหาโอกาสรับผลตอบแทนที่สูงกว่าด้วยการฝากประจำ (ถอนออกก่อนได้รับเงินต้นแต่ไม่ได้รับดอกเบี้ยตามที่ตกลงไว้) หรือกองทุนรวมตราสารหนี้ระยะสั้น (ต้องวางแผนขายคืนล่วงหน้า) ทั้งนี้หากเราเป็นคนโสดที่จิตใจอ่อนไหวแนะนำให้ใช้ระบบอัตโนมัติต่างๆ เข้ามาช่วย เช่น การหักซื้อแบบอัตโนมัติ DCA : Dollar Cost Averaging ซึ่งสามารถกำหนดวันที่หักซื้อได้เอง ในวันที่เงินเดือนออกอย่างน้อย 10% หากเงินสำรองฉุกเฉินครบแล้วให้นำไปลงทุนตามเป้าหมาย ทั้งนี้สิ่งที่สำคัญที่สุดในการวางแผนการเงินสำหรับคนโสด คือ การกำหนดเป้าหมายในชีวิตให้ชัดเจน
การกำหนดเป้าหมายที่ดีมีส่วนสำคัญที่ทำให้การวางแผนการเงินสำเร็จ โดยเป้าหมายการเงินที่ดีต้อง S-M-A-R-T คือ Specific ชัดเจนให้มากที่สุด Measurable วัดผลได้เป็นจำนวนเงิน Achievable รู้จักวิธีทำให้สำเร็จ Reasonable สมเหตุสมผล Time Bound มีกำหนดระยะเวลา
สำหรับเป้าหมายคนโสดควรต้องวางแผน คือ ที่อยู่อาศัย บ้าน คอนโดมิเนียม อาจต้องปรับบานประตูให้กว้างพอสำหรับรถเข็น ทางลาด ราวจับในห้องน้ำ หรือเลือกอยู่สถานดูแลผู้สูงอายุ ซึ่งรูปแบบการอยู่อาศัยมีค่าใช้จ่ายที่แตกต่างกัน วางแผนค่าใช้จ่ายในวัยเกษียณ ปัจจุบันหลายเว็บไซต์มีเครื่องมือช่วยคำนวณ โดยข้อมูลที่ต้องทราบ ได้แก่ ค่าใช้จ่ายต่อเดือนที่ต้องการ คาดการณ์อายุขัยของตัวเอง (คนในครอบครัว เพศเดียวกันกับเราที่มีอายุยืนที่สุด บวกเพิ่มเข้าไปอีก 10 ปีให้กับเทคโนโลยีการแพทย์) เพื่อทราบจำนวนเงินที่ต้องการ จากนั้นจึงวางแผนเก็บออมหรือลงทุนในแต่ละเดือนเพื่อให้บรรลุเป้าหมาย โดยเป้าหมายเกษียณสำคัญและใช้เงินมาก แต่ก็สำเร็จได้ไม่ยาก “หากเริ่มต้นตั้งแต่เนิ่นๆ และเรียนรู้เรื่องการลงทุน” สุดท้ายคือวางแผนค่าใช้จ่ายด้านสุขภาพ ค่ารักษาพยาบาลมีแนวโน้มปรับตัวสูงขึ้น 20% ทุกปี ดังนั้นเพื่อควบคุมค่าใช้จ่ายด้านสุขภาพควรศึกษาเกี่ยวกับประกันสุขภาพ ประกันโรคร้ายแรง รวมถึงเอาใจใส่สุขภาพด้วยการออกกำลังกายและดูแลอาหารการกินเพื่อป้องกันการเจ็บป่วย
ในเดือนแห่งความรักนี้ สำหรับคนโสดที่ยังไม่มีความรัก (รวมถึงคนที่มีคู่) ขอให้เริ่มต้นด้วยการมอบสิ่งดีๆ ให้กับตัวเอง ดูแลร่างกาย จิตใจ รวมถึงวางแผนการเงินเพื่อสร้างความมั่นคง อย่าลืมที่จะแบ่งปันให้กับครอบครัว สังคม และคนด้อยโอกาส เพราะความรักที่แท้จริง คือ การแบ่งปัน